སླར་ང་ཚོས་དོ་སྣང་བྱེད་དགོས་རིགས་ནི།ཁྱིམ་མཚེས་རྒྱལ་ཁབ་ཁག་གི་རིག་གནས་ཀྱི་ཤུགས་ཅན་བྱུང་བ་ནས་བོད་རང་ཡུལ་གྱི་གདོད་མའི་རིག་གནས་ལ་འཕོ་འགྱུར་རླབས་ཆེན་ཞིག་བྱུང་བ་མ་ཟད།གནའ་དུས་རི་ཆུ་ལུང་གསུམ་གྱི་མིང་བརྡའི་ཐད་ལའང་དེ་བཞིན་ཉིན་སྲིབ་ལྟ་བུའི་རྣམ་པ་མི་འདྲ་བའི་འགྱུར་ལྡོག་སོང་བས།ལོ་ན་སྟོང་ཕྲག་དུ་མའི་ལོ་རྒྱུས་ལྡན་པའི་གནའ་བོའི་ཞང་ཞུང་གི་ས་སྐོར་ལ་ཕྱི་མིག་ཅེར་བ་ནི་ནུབ་ཁའི་ཉི་ཟེར་ལ་བལྟས་པ་དང་རྣམ་པ་ཀུན་ནས་མཚུངས།དེ་ཡང་བཙན་པོ་སྲོང་བཙན་སྒམ་པོའི་སྲིད་འབྱོར་དབུ་བརྙེས་པ་ནས་ཁྱིམ་མཚེས་ཀྱི་རྒྱལ་ཁབ་ཁག་ལ་འབྲེལ་ལམ་བྱུང་སྟེ།ཕན་ཚུན་རིག་གནས་སྤེལ་རེས་དང་དམག་འཁྲུགས་གཡུལ་འགྱེད་ཀྱི་ཟིང་ཆའི་ཁྲོད་ནས་ཞང་ཞུང་ལ་ཕམ་ཁ་བྱུང་སྟེ་བཙན་པོའི་མངའ་རིས་སུ་ཚུད་པ་ནས་ཞང་ཞུང་རང་ཉིད་ཀྱི་ཆབ་དཔལ་ཉམས་རྨས་སུ་གྱུར་ཅིང་།གདོད་མའི་རིག་གནས་གང་ཡོད་ལ་གོད་ཆགས་ཆེ་ཆེར་སོང་བར་མངོན།དེ་སྟབས་གཅིག་ཏུ་ཆོས་ལུགས་འཐེན་འཁྱེར་གྱི་སྒེར་གཅོད་ཁྲོད་དུ་བོད་རང་ཡུལ་གྱི་བོན་ཆོས་ལ་ཕམ་ཁ་གྱ་ཉེས་ཤིག་བྱུང་བ་ནས་གངས་རིའི་སྣོད་བཅུད་གཉིས་ལ་ཕྱོགས་གཞན་གྱི་རིག་གནས་ཆོས་ལུགས་ཀྱི་གཡའ་དྲེག་མཐུག་པོ་ཞིག་གོས་སྟབས།མེས་པོའི་ཞལ་རས་ནི་ཇེ་ནོགས་ཇེ་འགྲིབ་ཏུ་སོང་བའི་ལོ་རབས་ཀྱང་སྟོང་ཕྲག་གི་གྲངས་སུ་འཕེལ་ཟིན་པ་རེད།།